CELEX: 32022R0199
Language: el
Date: 2021-12-02 00:00:00
Title: Κατ’ εξουσιοδότηση κανονισμός (ΕΕ) 2022/199 της Επιτροπής της 2ας Δεκεμβρίου 2021 για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τη χρήση διατάξεων αποκλεισμού κατά την αλιεία σύκου της Νορβηγίας στη Βόρεια Θάλασσα

15.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 33/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/199 ΤΗΣ ΕΠΙΤΡΟΠΗΣ
         της 2ας Δεκεμβρίου 2021
         για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τη χρήση διατάξεων αποκλεισμού κατά την αλιεία σύκου της Νορβηγίας στη Βόρεια Θάλασσα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (1), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Το παράρτημα V του κανονισμού (ΕΕ) 2019/1241 προβλέπει τεχνικά μέτρα που θεσπίζονται σε περιφερειακό επίπεδο για τη Βόρεια Θάλασσα, το Skagerrak και το Kattegat.
                  
               
                     (2)
                  
                  
                     Όταν τα κράτη μέλη που έχουν άμεσο διαχειριστικό συμφέρον σε έναν τύπο αλιείας θεωρούν ότι εναλλακτικά μέτρα είναι συμβατά με την προστασία των ιχθυδίων μέσω της χρήσης διατάξεων επιλεκτικότητας άλλων από εκείνες που έχουν θεσπιστεί σε περιφερειακό επίπεδο και καθορίζονται στο μέρος Β των παραρτημάτων V έως XI του κανονισμού (ΕΕ) 2019/1241, η Επιτροπή μπορεί να θεσπίζει τα μέτρα αυτά με κατ’ εξουσιοδότηση πράξεις κατόπιν κοινής σύστασης που υποβάλλουν τα εν λόγω κράτη μέλη.
                  
               
                     (3)
                  
                  
                     Σύμφωνα με το άρθρο 16 του κανονισμού (ΕΕ) 2019/1241, τα κράτη μέλη που έχουν άμεσο διαχειριστικό συμφέρον σε έναν τύπο αλιείας δύνανται να υποβάλλουν κοινή σύσταση στην Επιτροπή για τους σκοπούς της θέσπισης τεχνικών μέτρων που αναφέρονται στο άρθρο 15 παράγραφος 2 του εν λόγω κανονισμού, σε σχέση με τα επιλεκτικά ως προς το μέγεθος και ως προς το είδος χαρακτηριστικά των αλιευτικών εργαλείων. Τα κράτη μέλη που υποβάλλουν την εν λόγω σύσταση πρέπει να παρέχουν επιστημονικά στοιχεία που αποδεικνύουν ότι τα εν λόγω μέτρα παρουσιάζουν χαρακτηριστικά επιλεκτικότητας συγκεκριμένων ειδών ή συνδυασμού ειδών που είναι τουλάχιστον ισοδύναμα με τα χαρακτηριστικά επιλεκτικότητας των αλιευτικών εργαλείων που ορίζονται στο μέρος Β των παραρτημάτων V έως X και στο μέρος Α του παραρτήματος XI του εν λόγω κανονισμού.
                  
               
                     (4)
                  
                  
                     Το Βέλγιο, η Δανία, η Γερμανία, η Γαλλία, οι Κάτω Χώρες, και η Σουηδία (στο εξής: ομάδα Scheveningen) έχουν άμεσο συμφέρον διαχείρισης της αλιείας στη Βόρεια Θάλασσα. Μετά από διαβούλευση με το Γνωμοδοτικό Συμβούλιο Βόρειας Θάλασσας, η ομάδα Scheveningen υπέβαλε, στις 26 Φεβρουαρίου 2020, κοινή σύσταση στην Επιτροπή βάσει του άρθρου 15 του κανονισμού (ΕΕ) 2019/1241, με την οποία προτείνεται κατ’ εξουσιοδότηση πράξη για την τροποποίηση του μέρους Β του παραρτήματος V του εν λόγω κανονισμού, ώστε να επιτραπεί η χρήση επιλεκτικής ως προς το είδος διάταξης κατά την αλιεία σύκου της Νορβηγίας στη Βόρεια Θάλασσα ως εναλλακτική λύση στη σχάρα διαλογής με ανώτατο διάστημα μεταξύ των πλευρών των ματιών 35 mm, όπως ορίζεται στο μέρος Β του παραρτήματος V του εν λόγω κανονισμού, ως μέτρο αναφοράς για την εν λόγω κατευθυνόμενη αλιεία.
                  
               
                     (5)
                  
                  
                     Στις 30 Σεπτεμβρίου 2021 ζητήθηκε η γνώμη της ομάδας εμπειρογνωμόνων στον τομέα της αλιείας σχετικά με την κοινή σύσταση. Το Ευρωπαϊκό Κοινοβούλιο παρακολούθησε τη συνεδρίαση ως παρατηρητής.
                  
               
                     (6)
                  
                  
                     Η Επιστημονική, Τεχνική και Οικονομική Επιτροπή Αλιείας (στο εξής: ΕΤΟΕΑ) κατέληξε στο συμπέρασμα (2) ότι σε σύγκριση με τη χρήση της σχάρας διαλογής, η χρήση διάταξης αποκλεισμού ενδέχεται να οδηγήσει σε μειωμένα ποσοστά παρεμπιπτόντων αλιευμάτων (σε βάρος και αριθμό) και σε διατήρηση ή βελτίωση της διάρθρωσης εκμετάλλευσης των παρεμπιπτόντων ειδών με μέγεθος μεγαλύτερο από εκείνο του σύκου της Νορβηγίας (π.χ. τα γαδοειδή). Η ΕΤΟΕΑ σημείωσε ότι άτομα μεγέθους κάτω των 15 cm αποτελούν μικρό μόνο ποσοστό των συνολικών παρεμπιπτόντων αλιευμάτων και κατέληξε στο συμπέρασμα ότι η διάταξη αποκλεισμού θα επέτρεπε, σε σύγκριση με τη σχάρα διαλογής, να μειωθούν σημαντικά τα παρεμπίπτοντα αλιεύματα της αλιείας σύκου της Νορβηγίας.
                  
               
                     (7)
                  
                  
                     Κατά συνέπεια, ο κανονισμός (ΕΕ) 2019/1241 θα πρέπει να τροποποιηθεί αναλόγως.
                  
               
                     (8)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Δεδομένου ότι η αλιεία σύκου της Νορβηγίας πραγματοποιείται από τον Σεπτέμβριο έως τον Δεκέμβριο, ο παρών κανονισμός θα πρέπει να εφαρμοστεί από την 1η Σεπτεμβρίου 2021. Η αναδρομική αυτή εφαρμογή δεν θίγει τις αρχές της ασφάλειας δικαίου και της προστασίας της δικαιολογημένης εμπιστοσύνης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα V του κανονισμού (ΕΕ) 2019/1241 του Συμβουλίου τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Σεπτεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 198 της 25.7.2019, σ. 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            ΠΑΡΑΡΤΗΜΑ
            Στο παράρτημα V του κανονισμού (ΕΕ) 2019/1241, μέρος Β σημείο 1.4, η ένατη καταχώριση του πίνακα τροποποιείται ως εξής:
            
               
                           Μέγεθος ματιών
                        
                        
                           Γεωγραφικές περιοχές
                        
                        
                           Προϋποθέσεις
                        
                     
                           «Τουλάχιστον 16 mm
                        
                        
                           Ολόκληρη η περιοχή
                        
                        
                           Κατευθυνόμενη αλιεία μικρών πελαγικών ειδών τα οποία δεν καλύπτονται σε άλλο σημείο του πίνακα.
                           Κατευθυνόμενη αλιεία σύκου της Νορβηγίας. Τοποθετείται μία από τις ακόλουθες διατάξεις:
                           
                                       (1)
                                    
                                    
                                       σχάρα διαλογής με ανώτατο διάστημα μεταξύ των πλευρών των ματιών 35 mm·
                                    
                                 
                                       (2)
                                    
                                    
                                       διάταξη αποκλεισμού (*1), εφόσον πληρούνται οι ακόλουθες προϋποθέσεις:
                                       
                                                   i)
                                                
                                                
                                                   η διάταξη αποκλεισμού πρέπει να έχει μέγιστο μέγεθος ματιών 70 mm και να είναι εξοπλισμένη με υδραετό από PVC ή παρόμοια εύκαμπτα υλικά·
                                                
                                             
                                                   ii)
                                                
                                                
                                                   όταν ένα ιστίο είναι τοποθετημένο στο εσωτερικό της διάταξης αποκλεισμού κατά μήκος του κώνου/του σωλήνα της εν λόγω διάταξης, το εν λόγω ιστίο πρέπει να είναι από PVC ή παρόμοιο εύκαμπτο υλικό και το μέγεθός του πρέπει να είναι τέτοιο ώστε να μην καλύπτει περισσότερο από το 75 % της διατομής όπου είναι τοποθετημένο· και
                                                
                                             
                                                   iii)
                                                
                                                
                                                   στην κορυφή της διάταξης αποκλεισμού προβλέπεται οπή διαφυγής τουλάχιστον 50 × 50 cm.
                                                
                                             
                                 Κατευθυνόμενη αλιεία σταχτογαρίδας και γαρίδας. Διαχωριστική τράτα ή σχάρα διαλογής πρέπει να τοποθετείται σύμφωνα με καθιερωμένους κανόνες εθνικού ή περιφερειακού επιπέδου.
                        
                     
            
               (*1)  “Διάταξη αποκλεισμού”: δίχτυ κωνικού σχήματος που πληροί τα ακόλουθα κριτήρια:
            
                        1)
                     
                     
                        εισάγεται πριν από τον σάκο, κατά τρόπο ώστε το πρόσθιο άκρο ή η βάση του κώνου να στερεώνεται σε ολόκληρη την περίμετρο της τράτας ενώπιον του σάκου της τράτας ή του τεμαχίου επιμήκυνσης·
                     
                  
                        2)
                     
                     
                        στενεύει σχηματίζοντας μια κορυφή μέσω της οποίας είναι στερεωμένη στο κάτω φύλλο της τράτας·
                     
                  
                        3)
                     
                     
                        οπή διαφυγής σχηματίζεται εκεί όπου ενώνονται η κορυφή της διάταξης αποκλεισμού και ο σάκος τράτας·
                     
                  
                        4)
                     
                     
                        διασφαλίζει τη διέλευση του σύκου της Νορβηγίας διαμέσου αυτής και τη συγκράτησή του στον σάκο, ενώ παράλληλα απελευθερώνει παρεμπίπτοντα αλιεύματα ιχθύων μέσω της οπής διαφυγής.»